《寄孙莘老》
宋代·王令

默默曹自得，劳劳非吾任。
不与君子逢，谁复明此心。
偶客来自南，口有千里音。
知无木索勤，颇复山水吟。
对之为一笑，欣如获千金。
宣城风物佳，古语昔已忱。
太平又其有，道途邈幽深。
溪流渺弯环，山劫屹抱临。
况复寂寞人，黄绶事陆沉。
公田秫既收，客席酒屡斟。
悔予昔南浮，不往一就寻。
波涛忘日月，疾病废古今。
归来就羁衔，外虑日已侵。
适时愧非才，对客辄自瘖。
譬如火灸肤，暂忍久莫禁。
惟思百亩田，为可足釜鬵。
投身脱世箝，敛足蹈古箴。
寄言所同怀，相期在中林。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。